khistorydata/jeongjo-sjw-relations huggingface dataset:
정조 11년 · 강
拿處守門將韓性敬行首守門將陳啓祜
정조 11년 · 목
兵曹啓言俄者金虎門守門將留門後出入一款雖曰標信宣傳官主張而渠旣眼同監門則一任宣傳官之許其出入不告本曹亦極矇然行首宣傳官及當該守門將請竝汰去允之敎以行首宣傳官旣非入直此與在直不勅有異爲先推考守門將及入直行首守門將拿問處之也
정조 11년 · 강
許施兩湖軍布純錢及折半代納之請
정조 11년 · 목
備邊司啓言卽見全羅監司沈頤之所報則本道綿農山沿俱歉實無三等區別之道各樣保布竝以純錢代納忠淸監司尹尙東所報則本道綿歉實無優劣各衙門軍布及砲保價布竝以純錢捧納爲請矣兩道綿歉謂無異同誠極未安安有邑邑同然之理哉最尤甚邑純錢其餘折半代納之意直爲的定分付而兩道道臣請竝爲先推考允之敎以强難區別誠如道臣之言而卿等覆辭亦出於重愼之意依草記施行尤甚之次不必更定等第以致紛紜
정조 11년 · 강
命時囚姜五成等勘放知義禁李聖圭前判義禁韓光會罷職
정조 11년 · 목
義禁府啓言時囚罪人姜五成照律杖七十收贖告身二等放送金禧麟洪昌源等各杖八十收贖告身三等竝放鄭宅休沈能寬等各杖一百收贖告身追奪竝放李厚重收贖告身追奪放送李厚重博川郡邊遠充軍請押送允之敎以照律諸囚中有功議各減一等科場之律無異贜汚且況律文中只有功臣子孫杖流以下勿問云則今此金鼎丸之律名卽充軍也其所傍照亦不成說已自向來趙岡議律事甚訝之當該律官令該曹嚴加究竅以其所低仰律及勘卿等難免議律不審之失與趙岡議律禁府堂上竝罷職趙岡金鼎九等以本律施行也
정조 11년 · 강
王大妃殿進御香砂六君子湯命依前方二貼更爲煎入榻敎也
정조 11년 · 강
命中官殿進御加味八物湯五貼煎入榻敎也
정조 11년 · 강
召見藥房提調及大臣于熙政堂藥房都提調洪樂性提調沈豊之領議政金致仁左議政李在協領府事鄭在謙判府事徐命善李福源
정조 11년 · 목
請對也承候也○致仁曰藥院以設廳事連日求對而自上不許引接云下情不勝紆菀矣予曰設廳旣有命日子遲速有何關係乎命善曰遲待念間豈不可悶致仁曰凡擧行之事恐不宜遲緩也予曰今番則凡諸應入物種皆自內措備設廳只是外面儀文其實無益於事且以不可不愼重故御將兄弟已命輪直矣僉曰豈可以外面而遲待念間乎予曰辛丑則初不設廳在古已然而今若設廳豈不張大乎致仁曰設廳恐不宜遲待也予曰設廳擇日初六十三十八俱吉云而壬申設廳亦在九月十八則事不偶然以十八日爲定豈不好乎樂性曰壬申設廳實在八月初九日矣予曰擇日草記持入予曰本家人旣輪直醫官亦輪直此便是設廳也今若設廳則不過提調一入直宿而已提調直宿有何實益乎樂性曰擇日旣有成命則臣等之望惟在以旬前進定日子耳予曰已以念間爲敎則旣可更進日子乎樂性曰今是當朔則雖進定旬前亦非預設矣予曰卿何困予之甚也致仁曰都提調則是職掌內事尤當自別矣予曰若於十五日後有日則予當從之而數日進退無甚關係且初七在近予實無以爲懷每見好事尤增疚傷差過此時設廳擧行宜矣樂性曰望懷安得不如此而惟伏望湥自寬譬予曰卿等勤請至此先朝直宿時亦有提調則直總府副提調則直本院之例自旬後欲令都承旨直宿矣捲草官誰可爲之提調兼之似好矣而第是新資似如何矣致仁曰臣意則似無如彼重臣矣雖是新資乃其履歷則亞三銓副學皆極望矣予曰大臣則不可爲乎致仁曰臣未諳前例不敢仰對矣予曰李▣何如命善曰李崇祜亦似可合矣予曰出考官案議定可矣命善曰外議則以爲西伯第一其次沈豊之李▣李崇祜云云而畿伯亦似可合矣予曰畿伯亦是新資而且外任矣提調兼捲草官有古例乎致仁曰有例云矣予曰副提調誰可爲之致仁曰此則堂上人亦可爲之且不必拘於座次雖下位亦有特除都承旨之古例矣予曰都承旨極是重任先朝甚重是選予亦愼惜之故丙申以後只五六人而堂上曾經則沈豊之趙尙鎭宋載經三人而已矣致仁曰出考官案而薦擬至有望筒還給之命吏判來傳下敎始得奉行不勝惶悚予曰如左相議論每以近來事謂之偏重豈不難乎向時李百亨因晝講文義論近來政令用舍偏係之弊而以辟則僇得衆失衆等語爲辭固不可億逆其的指何事而亦必有所指而發僇字豈不過重乎近來政令何至於此乎大抵領相入來後人每以偏係爲言卿果有偏係處乎致仁曰臣未嘗偏係而人言每以如此李百亨文義所陳雖不知的指何事若使臣改換迷見每人悅之則臣所不能而畢竟顚沛勢所必至惟望極賜解免予曰過矣勿復爲此言也予曰李百亨爲人頗了了亦非爲偏論者矣命善曰人頗堅剛未嘗爲偏論云矣予曰近來事果有偏係處乎卿等如有所見奏之予曰昨日右相過醉矣今則已醒云乎致仁曰間尙留備邊司不得還家云矣予曰江界人蔘斤數不可裁減乎致仁曰不可哉減矣予曰如蔘契例使倭譯責納何如致仁曰此亦不可爲矣
정조 11년 · 강
命捲草官設廳日差出
정조 11년 · 목
予曰產室廳所入諸具必欲省減待令各司勿爲來待事分付豊之曰各司待令當除減而至於蔘材藥院本無好品是甚可悶矣予曰此則廣求措備也
정조 11년 · 강
命設廳以十八日爲之
정조 11년 · 목
敎曰設廳擇日各日中以十八日爲之事分付
정조 11년 · 강
命初七日臨慶熙宮行奠酌禮
정조 11년 · 목
敎曰初七日臨慶熙宮行奠酌禮該房知悉百官行禮置之只以隨駕官參班隨駕則六曹堂郞爲之
정조 11년 · 강
召見戶曹判書徐有隣于重熙堂
정조 11년 · 강
命諸道穀簿田結等狀啓以成册兩件上送
정조 11년 · 목
戶曹判書徐有隣啓言臣於諸道狀啓凡係穀簿分留田結災實分賑數爻年終七事之條列修啓者旣不合於繙閱又不便於出納此後則此等狀啓以成册兩件上送之意措語登聞以爲一件入啓一件留司之地恐合事宜故敢達敎以所奏甚好從之
정조 11년 · 강
命未下直守令皆令當日辭朝
정조 11년 · 강
召見承旨南鶴聞及下直守令于誠正閣慶州府尹李秉鼎
정조 11년 · 목
予曰卿之登筵今爲幾年秉鼎曰昨年四月登筵矣予曰卿久得閒養故神容有勝於前矣予曰何當離發耶秉鼎曰明將離發矣予曰雖有異於人之敎此非眞惡卿也且近日政望不以卿落點者意有所在蓋欲鎭安囂俗故耳卿其知之乎秉鼎曰臣亦仰認聖意攸在矣予曰趙哥何如是驅之坑塹之中乎秉鼎曰今以趙時完上言觀之眞無倫脊矣臣父年前疏論趙時敏也以尙今戴頭爲言則臣與諸趙皆不相見而今於上言中無嫌怨有姻卿等說初非論理中說話矣予曰卿之貌樣依舊矣秉鼎曰鬚髮多白矣予曰卿之嘉善今至幾年秉鼎曰九年矣予曰卿躐竭淸顯功名太驟故中間自有其然矣
정조 11년 · 강
判下兵曹慶熙宮奠酌禮時隨駕軍兵磨鍊草記
정조 11년 · 목
因該曹草記敎以以禁御外營入直卿軍各六十名爲先後廂禁軍二十人隨駕馬兵置之侍衛以入直磨鍊別雲劍外雲寶劍置之副輦仗馬推牌司禁扈衛軍官竝除之挾輦軍以金虎門軍四十名爲之守禦使只率三營入直標下軍都領隨駕留陣置之又因侍衛節目敎以詣慶熙宮後狹輦軍權接興化門番所禁御兩營權接訓局新營禁軍駕前駕後從便住接槍劍軍權接延和門番所待初嚴下結陣事預爲知妾屛門把守將卒亦以入直分把事分付三營
정조 11년 · 강
備局以前校理徐配修疏辭覆啓
정조 11년 · 목
備邊司啓言觀此前校理徐配修上疏則其一我朝取人之法各擧才能之人量宜授任也自本司不敢循例稟處其一長連軍額商度多寡參酌移額其一簽丁逃老故已頉之後有査定債者一功禁斷其一長連稷包以本土所宜穀換色事也令道臣取各邑穀簿親執詳査事請分付敎以第一件二件四件事竝依回啓施行第三件事已身犯不存之類使其孤寡辦此科外之物云者旣聞之後不可尋常看過數緡督徵甚於生前身役此弊不草其可曰國有法乎旣往之犯雖不一一査勘今若但令嚴禁而釐正則難保其有實效本道及諸道枚擧此意別加責諭各令道伯親執査正後形止狀聞萬有一看作例飭無別般革弊之效則來頭案察自道伯首被重勘一體措辭嚴飭苟究其本皆由於京各司各營門之科外侵虛也亦自本司發牌各該▣及從事官俾革法外謬習此後現發堂上及大將難逭不飭之責亦以此意申明分付
정조 11년 · 강
命罪人趙岡能櫓軍充定
정조 11년 · 목
義禁府以趙岡泗川縣邊遠充軍金鼎九珍島郡絕島充軍押送配所啓允之敎以趙岡渠是士夫異於訓鍊奉事輩爲敢左右嗾囑冒犯無於法之擧乎況渠叔在近列則渠之畏愼宜倍他人而所爲如是無狀渠叔則足可奉法統營所關殘鎭能櫓軍充定嚴飭使役無敢違越事分付該帥處又以趙岡菁川鎭能櫓軍充定押送啓
정조 11년 · 강
命出捕捕校移送禁府發配
정조 11년 · 목
刑曹以左右邊譏捕軍官朴榮煥等竝充軍定配啓敎以何如是夥然乎更問該廳只出捕捕校指名拈出移送禁府發配
정조 11년 · 강
命罪人韓得良勿限年充軍
정조 11년 · 목
刑曹啓言義禁府律官韓得良依法典令兵曹定配所押送敎以律文中旣有原從同之語則容有一分可恕之端而科場之律甚於贜汚汚充軍與流杖段落各異則誤用準計之例尤爲妄率大抵此輩餙奸舞法任意低昂前此申飭果何如則爲敢乃爾遠道殘鎭勿限年充軍以懲他律官之習又以韓得良鉢浦鎭充軍押送啓
정조 11년 · 강
命明日孝昌墓替酌
정조 11년 · 목
敎曰明日墓所旣未躬臨宜令替酌獻官大臣進去祭文內閣提學牌招製進
정조 11년 · 강
禮曹判書洪良浩以母病上疏辭職賜批許之
정조 11년 · 목
批以情理難强本職許邊
정조 11년 · 강
命前訓將李敬懋復授前任
정조 11년 · 목
敎曰沽衒終非常情在少年文士顚沛十分汚衊十分添之以執拗之病則自扷尤未易況武弁乎況將臣乎此將臣雖欠狷塞認或守法特置元戎重任而叨任之後事事錯了意似出於沽衒迹實涉於驕傲大扺小器易盈難化者氣質雖不欲湥責在已計可謂不善商量然乍授旋易有非試可之意前訓鍊大將李敬懋復授前任牌招傳授命召
정조 11년 · 강
以金履素爲禮曹判書
정조 11년 · 목
因政院開政差出啓稟敎以前望單子入之待下批牌招
정조 11년 · 강
記事官李宗烈以判府事趙璥附奏啓
정조 11년 · 목
書啓以爲奉聖批往諭于判府事趙璥處則以爲顧以屛退之蹤何敢留連於近城之地而至今未還其迹雖近於卽當其心則蓋有所以今此孝昌墓享官差定之命特下於蹙伏之中又奉史官口傳之敎固當竭蹶趨承之不暇而第臣兄瑍之所被嚴旨係是人臣之極罪臣方戰栗恭俟嚴誅非不知享役之至重跡涉唐突不敢冒進云矣敎以意謂如此果遣史官矣向來卿兄事果成說乎昨秋筵敎記注在此爲廷臣者更何敢萌諸心發諸口卿兄雖不說及本事草記辭語已難免不審伊後擧指亦極駭然付處猶認以薄勘而何必對卿畢說卿兄之事乎且卿大臣也明日受香亦不可進退矣爲大臣爲享事勉屈本意何至有銪刻之嫌卿兄行遣方欲量處卿其安心入處京第待朝受香事爾其更爲傳諭又書啓以爲臣奉聖批更諭于趙璥處以爲又復史官傳宣批旨至有臣兄量處之敎俟譴之中何以得此感激惶恐不敢縷陳謹當入城淸齋受香云矣
정조 11년 · 강
許施海西各樣身布純錢及折半代錢之請
정조 11년 · 목
備邊司啓言卽見黃海監司金思穆狀啓則本道綿農沿峽通歉各軍門各該司諸色價布及均廳區劃江都所送選武布等今年條各樣身布限明秋特許純錢上納事請令廟堂稟旨分付矣今此純錢之請乃在巡審之路則民情之切迫可知依兩湖例尤甚邑則一竝純錢代納稍勝處則折半代錢請使之擧行允之
정조 11년 · 강
飭禁衛大將徐有大御營大將金持默
정조 11년 · 목
禁衛營以軍兵等中日時砲放則依內中日例置之只射手試取啓敎以外朝自外朝戚里自戚里凡有擧行不必關涉藉使卿舊時出入於故訓將家到今事面自別則此等微細事務猶如是相議無一字加減卿之事誠賤矣後復不悛此習蒙德於戚里姑舍得罪於朝廷可慮不但爲張志恒之罪人朝家之一副規模無論此戚里彼戚里以戚里爲名與外朝通間心切惡之卿雖武夫似必知予規模第更惕念也○御營廳以只射于試取啓敎以中日非直宿則元無不爲之例闕內異於闕外砲響之如例爲之事涉如何雖從說房所奏而外中日旣無下敎亦無筵稟則直呈此草記極爲疏忽卿之擧行之容易愈往愈甚營門亦攸司攸司但當遵守舊規而已今此草記設欲爲之何以爲之或何如等語措辭則猶之可也豈敢直以敢啓二字自斷登聞乎後弊所關不可任置卿無足道番番論罪猶近屑越姑置之捧納承旨從重推考
정조 11년 · 목
敎曰書啓批旣言之洪州牧付處罪人趙瑍特爲分揀
정조 11년 · 강
義禁府以捕校朴文曾昌原府金壽亨熙川郡竝充軍押送啓
정조 11년 · 강
詣文禧廟行朝上食仍行晝茶禮及奠酌禮
정조 11년 · 목
具翼善冠袞龍袍乘輿出協陽門降輿乘輦出敦化門予曰駕後喧譁何其太甚査問以奏承旨曺允大曰諸臣皆上馬然矣予曰未出紅馬木外擧皆乘馬寧有如許道理竝爲捧現告以奏由興化門詣金商門外降輦乘輿詣正兌門外降輿入幕次改具淺淡服烏犀帶秉輿詣文禧廟行朝上食禮如儀畢敎曰宗戚執事入侍朴明源等入就位仍行晝茶禮兼行奠酌禮竝如儀訖改具翼善冠袞龍袍乘輿出廣達門降輿乘輦敎曰分副總管鄭述祚路左祗迎使之入侍予曰卿向以致仕事陳疏而不得許施矣述祚曰依願許之是臣之望矣出興化門至惠政橋予曰領相在彼祗迎下番翰林進去日勢已暮斯速還第事傳諭由敦化門詣協陽門降輦乘輿還內
정조 11년 · 강
以鄭述祚爲分都總管
정조 11년 · 목
敎曰以分司入直今日輦路召見比年前益衰矣以舊時宮僚尙在亞卿是豈常時記念之意休致之請無異許可則及今變品未足爲償博勸講之功亦可謂優待耆臣分副總管鄭述祚陞授分都總管口傳下批使之謝恩
정조 11년 · 강
命曾經春桂坊人皆令參班
정조 11년 · 목
敎曰今聞承宣言曾經春桂坊人來寺云皆令參班其中罷散人敍用仍令該曹口傳付軍職
정조 11년 · 강
命校理李洪載等禁推內乘朴應浩拿勘掖庭署嚴處
정조 11년 · 목
敎曰近來紀綱雖曰解彵大駕未踰作門外數步地人馬雜還駕側騈闐萬萬駭然況論思之地不念規正之義乃反首犯如此玉堂貽羞大矣當該玉堂爲先遞差下義禁府推考事過後捧傳旨若不於禁標內攔入則何如是無嚴乎況渠亦身犯當該內乘令兵判拿入嚴査仍令該府拿問重勘掖庭署以下濫騎人亦令兵判拿覈嚴處以懲日後
정조 11년 · 강
罷校理李洪載副校理金履翼修撰洪義浩趙鎭宅副修撰李百亨李敬五職
정조 11년 · 목
因玉堂禁推傳旨敎以紅馬木內乘馬近年以來所未有之事駕後諸臣無不犯之特以執法之地不念而冒犯別加處分置對亦當無異辭竝罷職放送區別之意雖在倖免獨不斑馶乎駕後諸臣捧現傡越捧一等
정조 11년 · 강
命宣傳官現告勿施
정조 11년 · 목
政院啓言今日奠酌禮時宣傳官仍着黑團領誠極駭然捧現告所當重勘而本院請推外無他罰何以爲之敎以渠輩不識事例必以侍衛認爲無改着而不能卞冠服與戎服之別雖極可駭仍着不特今日而已云前此奠酌禮時當該首犯行首宣傳官査出爲先推考此現告勿施
정조 11년 · 강
命湖南綿農分俵令廟堂申飭
정조 11년 · 목
全羅監司沈頥之以綿農告歉馳啓敎以觀於此狀辭綿農之一般可以知之向日本司草記批答有量宜分等之命而如難强別何拘代捧之夥然須悉此意俾小民無白懲之患湖西亦以此意知悉如是之後分俵不均所謂量宜者如或斑駁此則罪在道伯竝須惕念之意令廟堂申飭行會
정조 11년 · 강
刑曹以擊錚人原情覆啓
정조 11년 · 목
該曹啓言昨日動駕時南部閑良李得性擊錚故取考原情則以爲渠祖母奉乳於和順翁主而身故後喪敗貧窮連次上言今三月又爲天聽至有閤門待令傳敎而見方老母貧病乞垂優恤之典云矣旣有待令之敎則渠當伏俟處分而屢煩天聽誠極無嚴原情請置之允之敎以旣命待令則待令而已焉敢以上言與擊錚無難瀆聽乎民習無嚴極爲痛駭自本曹參酌科罪待令之後宜卽警咳而迄至屢朝無皁白此蓋掖庭署所管則司謁輩必嫌其不與賄貨故欲掩置之故渠輩所爲尤萬萬痛駭其時司謁卿其捉來嚴査各別重治以示重其事杜後弊之意大抵本事所重在焉雖不關於外庭旣聞之後理當顧念未知品族之如何奉祀人先令賑廳給食米斗退送也又啓言北靑幼學洪祥夏擊錚故考其原情則以爲咸興洪原北靑三邑地界相連其間有頭山蔓延百里自古空閒之地故無土無家之民將奠接不意頭無寺僧徒締結官屬五十餘戶盡爲驅逐令本道尺量許民耕食云矣一偏之言不可遽然聽理分付該道果有流民見逐之冤各令按接祥夏罪狀各別嚴繩之意請知委敎以卿曹草記跃語極是以此行會該道使卽査決形止狀聞事分付又啓言都下冶匠鄭大云等擊錚故考其原情則以爲渠等設爐作萘壬子年間閑雜人等始作雜鐵廛本署巿案中中方鐵名色狹書暗錄而自上年中方鐵謂以渠等物種勒稱亂廛京外鐵物都庫專利使渠輩手造之物不得散賣令備局成節目各守其業云矣冶匠輩失業稱冤固無足怪而在民習萬萬痛駭鄭大云照法嚴勘至於本事令備局一會議請論理稟處敎以前此每以猥濫決配矣向於幸行時見其上言姑爲留中欲令査處觀此草記卿等論理分柝瞭如指掌不必更令會議況所謂中方鐵名色以異書印後冒錄卿等之所目見則此何等公案且以事理言之冶匠輩之效力於國役相資於日用豈比注比外無分雜廛乎幻改市案之罪固有當律訟理曲直隨亦立決前決所謂分半均利一款自在勿施之科冶匠等依前資生事分付民俗奸濫致此紛紜登聞之後不可仍置昨年起訟時該廛人頭目自卿曹査出照律定配以懲頑濫之習又啓言東萊良人黃致伯等擊錚故考其原情則以爲釜山前前僉使李運祥在任時錢四百五十兩零重記中懸註一百五十兩零該監色等名下借名交代前僉使閔百恒在任時錢一千八百九十六兩零內四百兩先捧二百兩給于新僉使尹範行家而閔百恒方欲收殺至李運祥家稱以身故皆曰不知云而第土卒等未給代錢千餘兩皆前前僉使柳光璧所當之物而光璧到配本鎭四百二十一兩謂以李運祥交遞問當給不給橫懲於其時監色處嚴囚渠等之毋日加杖督難免刑死之境乞加採納以杜橫侵云矣以校吏而構捏官長其罪不可不痛繩押送該道使之照律嚴處原情請勿施敎以如是論理甚是依此施行事分付又啓言擊錚罪人柳烜爲先放送而所供如此請上裁敎以卿等論理議處又啓言擊錚罪人鄭一勝爲先放送所供如此請上裁敎以議處又啓言擊錚罪人金召史爲先放送所供如此請上裁敎以一邊上言雖難取信士庶元無步數主客自可互判分付山在官勿拘前決各令嚴飭守護俾勿如前起鬧事行會該道
정조 11년 · 강
召見承旨閣臣于重熙堂承旨沈豊之趙衍德原任直提學徐有防朴祐源直閣徐鼎修原任直閣鄭東海徐龍輔二直提學李秉模檢校直閣鄭大容
정조 11년 · 목
予曰今日卽九日也適有盤果特召卿等耳仍命宣醞
정조 11년 · 강
命金柱國及李燁奴子下送該道決處
정조 11년 · 목
京畿監司徐有防啓言因平安道金柱國擊錚原情前肅川府使李杞事知奴子嚴囚督捧而其子前郡守李燁議送內丙丁兩年前勅時有勅需錢未收殺者而及其遞歸不可不充上以錢米準報則此非渠父所可知云誠如其言金柱國鳴冤自歸誣岡而事係他道無以覈得金柱國及李燁奴子下送該道監營請使之査實決處從之
정조 11년 · 강
命李言昌朴師儼仍配改錄
정조 11년 · 목
黃海監司金思穆以李言昌遠地定配朴師儼流三千里定配馳啓敎以遠配與流三千里律名自有輕重且先手者李言昌也誣人者亦言昌也兩隻之竝令嚴治旣出禁止之意且朴思儼當初所謂疏陳之計決知非公憤故也然於今番事勘罪言昌置重典師儼置次律然後可以懲頑而毖後後莫敢先起鬧卿之處決未知爲當言昌仍其配所以流罪改錄師儼亦仍其配所以定配改錄事回諭議律不審難免其責卿則更爲推考事回諭
정조 11년 · 강
命申萬大以法處之尹弼壽待現出處斷
정조 11년 · 목
左右捕廳啓言本廳囚推罪人申萬大尹弼壽所供一如前招俱極痛惋而蓋投書之擧恐非渠輩所犯故今方譏詗而第兩囚移送秋曹勘律余今孫余孟孫竝移法司照勘金福來崔景麟別無可問之端請竝放送允之敎以申萬大之構誣舊帥自有當律可謂岡赦之犯而尹弼壽之捧價製給亦極痛駭外面驟看弼壽別無更問之端細究之則行査命下之時不先不後投書闖出此可疑也製給原情何患無其說而下語也遣辭也決非萬大之所意弼壽之所自辦此又可疑也萬大弼壽處何不以受囑於何人與議於何處委折箇箇嚴問期於究竟乎藉使原情眞箇出於弼壽之手命意則亦非如渠下流所能運用者似此違端更加嚴覈萬大則當以其法處之弼壽則亦當待其現出之端緖次第處斷則投書査事安知不因此究得設或不然自此事先爲究竟投書事勿拘歲月緩緩寬限畢竟豈無妙理此乃虛虛實實之意也若此則査事足云就緖獄體亦可出場卿等以此知悉擧行
정조 11년 · 강
刑曹以雜鐵廛頭目金德起肅川府定配押送啓
정조 11년 · 목
領議政金致仁曰臣於昨日箚引事尙今惶悚矣予曰過矣伊時有司堂上處分之擧非獨因回啓事也伊日兩南行會跋尾至於屢次改撰而終未免外題蓋墨守輩幻弄倉穀者輒於歉年發賣豐年貿充今年乃是稍熟則申飭自有當題而不曉此意徒煩屢改有司堂上之責顧如是乎回啓事又適在此時故仍有處分矣致仁曰前前留守蕩債事係是公貨而不爲關由故請罪至於商稅則本非朝家所知者自下擅罷似與蕩債有間故不爲竝論實出無心之事惶悚極矣予曰回啓批答已有所及而予意蕩債旣有論勘則罷稅亦似有罪矣予命戶曹判書鄭昌順曰玉帶子今旣成矣缺傷之餘上有六環而能得補完亦可喜也昌順曰向以新舊厚薄之不同有磨減均一之敎而但新環非正玉易致傷缺故令稍厚矣予曰此是先朝所服御補完後欲爲奉置雖稍薄何害之有昌順曰以輕重言之則比之自上常時所服御者未知如何而較以諸臣所帶少無差重矣予曰然則不必改爲矣予命左議政李在恊曰趙曮差惠堂時洪奉朝賀擧條見之乎前例如此似無可嫌矣在恊曰伊時事猶是異姓而前戶判則與臣同堂似難援例矣予曰洪奉朝賀與趙曮娚妺間則論其親切豈不爲可據之例乎予曰惠堂能否實關都民休戚其將如何做得乎致仁曰曾任戶判亦善爲之豈不能善做惠堂乎予曰前留守之罷商稅而不爲上聞雖非大失但前人之創商稅勿論得失旣已設施而後又擅自罷之將何以善其後乎其旋得遞歸可謂幸矣致仁曰蓋將罷商稅而捧舊債云矣在恊曰今留守之曾祖故重臣閔鎭厚爲松留時督捧積債至於謗讟朋興而今人則蕩債罷稅一以要譽於松民爲事如此何能做事乎予曰今松留本自柔善猝難責以古重臣事如尹蓍東則足堪做事爲人甚牢確矣致仁曰雖其柔善當隨處着力捧其可捧豈或任置而已乎予曰松都事雖不朝家別加劃給亦豈無可爲之道乎右議政兪彥鎬曰今雖釐正至於軍兵料則亦難減削矣予曰然則卿意必以二南面割給爲可乎在恊曰雖割二南面豈能補一萬五千之數乎予命致仁曰向來氷契革罷事卿則以爲如何致仁曰臣意則未知其爲必當也予曰今旣革罷則卿言雖如此銷刻之嫌不可不顧但罷契後江民則又添在前所無之役若有從便除減之道則好矣戶曹判書徐有隣曰氷契不罷之時契人受馱價而自爲應役故民役則無之矣予曰然則其時無戶役乎司直鄭昌聖曰只有掃雪之役矣予曰氷契之說屢發筵中而至以稍饒者入契中爲言事涉如何故罷之旣罷之後不可更議仍存而江民戶役實爲可悶矣致仁在恊曰此乃江民應役似不必爲念矣予曰伐氷之役果何如有隣曰或給價防雇或自往赴役云矣予曰掃雪之役比此如何昌聖曰不如氷役之爲苦矣予曰氷契之設不過爲江民除弊則契名雖罷江戶應役若倣掃雪例變通以爲便好矣有隣曰若只以掃雪之價則恐必不足矣予曰氷丁需用皆自東西氷庫進排而內氷庫則在先朝減除御供只是賜與及染色所用而已一年所出多不過數千丈而所入則幾至三萬丈此可爲變通之事矣有隣曰依下敎講究釐正之道稟達矣予曰戶役必如掃雪例釐正可矣有隣曰使行齎去節因中有與通編相左者有重疊者如本國事漏泄條挾帶雜文書條賣買雜禁納條擬律輕重相殊且如銀貨爲大典所禁而今則不可禁銅鐵亦在禁條而今則不可禁如此等處當依下敎釐正故敢達矣予曰如片角亦在禁條故予嘗以爲筒角旣許出來則片角似不必禁斷云此亦於禁條中拔之可也且條件不要太多刪削煩瑣務從簡約易行而如今番禁紋條亦爲同入於事目可也予曰備局以禁條中紋錦之已製軍服者服之此後勿復新製之意已爲知委於各營門于昌順曰廟堂知委姑未及見之矣予曰諸將臣亦未見甘結乎副司直李敬懋等曰未及見之矣予命秉模曰何如是稽緩乎委折出去知入也副司直徐有寧曰北漢民人等專以城餉出納聊賴資生而近年移轉米捧留各邑故資生無路之意來訴於臣民情可悶故敢達矣予曰今年守總餉還捧留之擧或以爲太過而予則曰雖在豐年不可不捧留也蓋畿甸之民實維邦本而土地甚瘠產業素薄無所聊賴之中守總兩還又爲畿民痼弊輸納之際遠者或至百餘里豈可以年事之少登不爲捧留乎至於需未保米則雖豐年除之可矣此蓋予平日所見然也然而北漢革罷則已旣不革罷則募入居民專以還保爲生而每年捧留在渠輩豈不爲難乎但若如總使言則便是錢還何以則爲好乎致仁曰城民之稱冤於捧留似非異事予曰錢還一款似非可論若咐近邑如楊州等處或有願納於本倉者則許捧可矣致仁曰依平倉例處之似好矣予曰已發之令有難還收矣致仁近來市價漸低故城餉私受之民又以代錢爲抑鬱欲以本色納之而總廳初則以無朝令持難往復於畿營則畿伯以以錢以米從民願捧納爲答云矣予曰北漢民戶幾何有寧曰今爲三百餘戶矣予曰錢還旣不可許若以平倉米移用於接濟之資則何如有寧曰今年則恐不可推移矣予曰移用平倉米而以錢貿充則何如致仁曰欲於都城貿充則市價必有踊貴之弊矣有寧曰恐不如直以錢給料也予曰錢還終涉不可且本廳弊源全在費用過濫須以節省爲矯捄之策而曰錢曰米之說勿復煩請可矣有寧曰昨年亦有以錢分給之例矣予曰卿之代錢之說指元還耶抑移轉耶有寧曰元還也予曰總戎使之言不甚分明曾經總使有能領會者乎敬懋曰臣亦不能領會也予曰城中軍餉亦爲捧留乎敬懋曰此非捧留者矣予曰如非捧留者以米捧之可矣何以請代錢耶此必指移轉而言也副司直徐有大曰總使所奏似指此而言也予曰總使所奏終不仔細退與犬臣相議草記可矣禮曹判書金履素曰典牲署近因常羊之不足每以燕羊爲用矣今則常羊畜產稍優足可繼用此後以燕常兩種請依前參用予曰依所奏參用也秉模曰紋服事甘結各司次次謄出有未及知委處云矣予命漢城判尹李文源曰今則於卿無拘礙之端今日亦待牌招何也文源曰私分惶感無以仰達矣彥鎬曰出疆在近臣於見帶重任常時固無堪承之望而今當遠役帶職往還萬萬不安副使書狀猶不帶職作行況相任之重乎伏望特許解免予曰自古相臣奉使者皆帶職往來卿勿過辭可矣有隣曰氷役釐正事判尹使是主人請與之相議予曰與之相議可也內氷庫之爲紫門監次知何故也有隣曰爲其闕內所用故也
정조 11년 · 강
命胎峯加封擇日擧行
정조 11년 · 목
領議政金致仁啓言頃以寧越胎峯加封事有待秋成更稟之命矣分付該曹請擇日擧行從之
정조 11년 · 강
差下備堂李性源惠堂李在簡監印堂上鄭昌順等
정조 11년 · 목
領議政金致仁啓言行副司直李性源李在簡吏曹判書李▣備堂還差李在簡請使之仍察有司之任又啓言惠堂皆作闕矣行副司直李在簡漢城判尹李文源差不請使之察任又啓言承文院謄錄校役尙多未盡日本書啓亦姑未訖云兵曹判書鄭昌順是曾經此事之人與戶曹參判李在學行副司直洪秉纉監印堂上差下請使之察任竝從之
정조 11년 · 강
命松都弊源逐項釐正
정조 11년 · 목
領議政金致仁啓言松都弊源釐正事備局有司堂上與開城留守會本司取來本府一年捧下文書請逐項釐正從之
정조 11년 · 강
命總戎使徐有寧重推管城將李弘遠拿勘
정조 11년 · 목
領議政金致仁啓言北漢民人等以移轉捧留事成群來守於臣家狀頭被囚而後始散去民習可駭矣敎以旣聞之後民習可駭當該總戎使從重推考管城將令該府拿問重勘錢還雖不可開路總使所奏事難以領會各邑移轉外又有可以代錢收捧者乎卿於筵退後詳問該廳草記
정조 11년 · 목
敎曰當該有司堂上李秉模推考
정조 11년 · 강
大司成金履禧疏辭新除泮長之任賜例批
정조 11년 · 강
副應敎鄭萬始陳疏乞郡批令該曹稟處
정조 11년 · 강
許施慶尙監司金光黙靑松還穀折半作錢之請
정조 11년 · 목
因慶尙監司金光黙以靑松還穀限折半作錢事狀啓敎以糶多民困反有甚於穀貴依狀請施行俾革民弊欲革民弊反貽民弊沈基泰之已鑑昭在道伯若念日前關飭之朝令尤焉敢放忽更加嚴飭此外糴多邑亦令從民願次次貿遷期有蘇弊之效事嚴飭
정조 11년 · 강
飭岬寺紙地矯弊
정조 11년 · 목
因忠淸監司洪檍岬寺紙地矯弊狀啓敖以本寺之凋殘由於紙弊之滋甚聞於前後道伯之說已知之今所云釐弊者未知果然有食效之擧而奏御狀啓旣如是質言來頭繡行先從寺弊按査萬一有不若狀辭則前伯該倅焉逭重勘令該曹竝以此意嚴飭行會
정조 11년 · 강
以兪漢雋爲富平府使
정조 11년 · 목
敎曰此時守令不可一刻曠官富平府使之代令該曹口傳擇差待下批仍卽辭朝
정조 11년 · 강
命使行禁條中雜册出來別立科條
정조 11년 · 목
備邊司以使行帶去事目釐正懸錄啓敎以其中禁條雖在大典原編多是恒貿之物添書公文外三字以下此槪要之易行也至於丙午定式條令稍久則法易弛今番使行更加申明嚴飭至於書册則我國人家溢宇充棟者無非唐本雖於已出本耽看足爲該洽人亦足爲文章士更安用多購乎最所切可惡者所謂明末淸初文集及裨官雜說尤有害於世道觀於近來文體浮輕噍殺無館閣大手筆者皆由於雜册之多出來雖不必設法嚴防爲使臣者若能禁其已甚猶賢乎蕩然此意令使臣知悉至於雜術文字元事目中別立科條期於痛禁
정조 11년 · 강
推慶尙監司金光黙
정조 11년 · 목
因慶尙監司金光黙咸陽還穀待開春移劃狀啓敎以何異於靑松事狀辭結語無甚別白道伯推考此意行會
정조 11년 · 목
因原春監司金載瓉罪人崔二乭待用刑嚴覈狀啓敎以聽言觀貌明是愚蠢則不必滯囚放送事回諭
정조 11년 · 강
召見輪對官及尙衣提調鄭昌順于誠正閣
정조 11년 · 목
予曰今此玉帶是先朝所御之帶而今旣補完誠可幸矣昌順曰猶有未盡之慮矣予曰玉帶中此是最輕者矣昌順曰似爲輕者矣予曰今冬都政當出幾窠耶昌順曰臣參都政有未可知而出六者多付虛司果矣予曰初入仕窠則雖其夥多出六人之無路區處可悶矣
정조 11년 · 강
召見有司堂上徐有隣于重熙堂
정조 11년 · 목
予曰又備郞自政院招致諭以平倉北漢穀簿一一考閱而穀包今若反閱易致遲延勿爲反閱捧留該邑數爻居民戶口城餉酬賴者爲幾人詳悉知來事係民情不可少緩明日內復命事分付
정조 11년 · 강
命山城平倉餉穀捧留該邑民戶數爻知來
정조 11년 · 목
敎曰聞於昨日筵奏近來民習之無嚴誠可駭該帥問備城將拿勘出於尊國綱重師律雖是當許之事以此民習不可曲施然山城不設則已名以募民貯粟年年捧留各邑居民之不饑則散固勢也捧留一款不惟不可失信於饑民城民之習亦不可不懲若就該廳城餉倉餉苟講支活之策亦豈無方便之事先合廟堂發遣文備郞山城平倉餉穀捧留該邑數爻城內民戶數爻知來仍令論理草記稟處事知悉擧行
정조 11년 · 강
有政吏曹判書李▣參判金文淳兵曹判書鄭昌順
정조 11년 · 목
以成德朝爲同義禁○吏曹以司僕正朴聖泰以身病啓請改差敎以豈可數遞向於臺望猶越點則如是草記可謂曲循卿則推考○以洪秉纉爲副總管
정조 11년 · 강
推京畿監司徐有防重推楊州牧使洪義榮
정조 11년 · 목
京畿監司徐有防以楊州老人應資落漏人令該曹稟處啓敎以一番落漏猶難免不察又有此報來該牧使事當論罪而只請漏資之釐正道伯事亦非矣推考漏資人政官牌招開政下批內侍則在前歲饌及推恩雖用朝官例分秩名目例以內侍秩書之此狀本書以朝官秩未知本道謬例之如何而亦是不察以此以彼無非溺職當該牧使爲先從重推考
정조 11년 · 강
放時囚李弘遠鄭德秀
정조 11년 · 목
敎曰時囚罪人李弘遠罷職放送鄭德秀等滯囚已久亦足懲勵放送
정조 11년 · 강
命中官崔鳳佐拿處
정조 11년 · 목
予曰昨日有司堂上處有所下敎者氷丁事以草記稟處事招致備郞傳諭于大臣
정조 11년 · 강
命尙衣提調鄭昌順虎皮賜給
정조 11년 · 목
敎曰今番尙方所進修補玉帶卽先朝所御帶也所重自別功役善就該院提調鄭昌順內下大虎皮一令賜給該掌郞官問名陞敍
정조 11년 · 강
分揀中官崔鳳佐拿處
정조 11년 · 강
命中宮殿進御加減達生散五貼製入榻敎也
정조 11년 · 강
召見都承旨沈豊之于重熙堂
정조 11년 · 목
豊之曰臘劑例於冬至前始製而今則尙不得始之矣予曰姑徐徐何妨之有豊之曰本院所用淸有不足之患可悶矣予曰薑茶罷後所用宜有省減而如是不足何也臨時果有不足則寧使戶曹資用此後別卜定與仍用須勿爲之也豊之曰本院蔘政自上洞燭弊端列邑亦艱辛備納而一入本院自多浪費每患不足矣予曰蔘料以生材封入時亦有劣條乎豊之曰然矣予曰予則以不幷劣封入故認以別貿蔘元無劣條矣此事須與戶判相議此後別貿蔘則去其劣條上下之例可也且藥院事全不成說惠廳有藥材貢物而便爲渠輩囊橐藥材則初無入院者矣豊之曰各司弊端無如內局者矣予曰藥材品好者皆無去處今則內局所製藥殆不可用矣豊之曰御藥所用豈至如此乎予曰唐材則曾有用遺在而今則不然鄭民始嘗欲釐正而怨讟朋興遂不果矣豊之曰進上鹿茸置橐中而初不封鎖故臣書謹封納于樻中而鎖之渠輩便以爲無前怪擧矣予曰戶判爲提擧時過於柔善故內局事至於如此此後凡事須著意收拾小小處不必盡察而大體則照管可矣
정조 11년 · 강
命會寧慶源交易回咨撰出順付使行
정조 11년 · 목
承文院啓言會寧慶源交易事禮部咨文出來矣回咨撰出請付節使之行允之
정조 11년 · 목
備邊司啓言總戎使徐有寧筵奏有自廟堂草記之命矣問于該廳則今年城餉捧留各邑之後城內居民無所聊賴而本廳私受未間於歉歲有代錢捧上之例各邑捧留米若依此例以錢輸納於城倉不無沾漑之端云矣該廳旣見募戶之難聊又引私受之已例有此仰達而城還私受本自不同私受之例不可用於城還請置之敎以旣命備郞摘奸此草記以休紙還給
정조 11년 · 강
備局以郞廳柳文養手本啓
정조 11년 · 목
備邊司啓言郞廳柳文養手本以爲平倉餉穀當年條移轉捧留本邑爲一千三百二十二石零私受民還錢代捧爲五千一石零城內各倉餉米當年條移轉捧留本邑爲二千九百四十四石零私受民還錢代捧爲一萬六百七十一石零民戶爲二百六十戶男女爲八百九十二口移轉主人保主人役人等爲二百八十九名今焉包米不上契活沒策云矣移轉穀捧留之後倉底居民之失利勢所必至城內民人則米穀捧留糴民稀澗其勢不飢則散第其私受米一萬六百餘石代錢殆邁六萬兩錢條中亦不無若干沾漑之資此若可以紓力而非但比之米條多寡不當往來催督之際所得盡歸所費云若此則朝家懷保之政不必因此有所加減而他無可以區劃者第念城餉規例每石耗米納則爲一斗捧留則爲一斗五升云城內居民旣以捧留難支則除此餘剩捄彼難支恐不至太濫捧留條每一石五升未城餉中除出主人等及他募軍中貧窮者量宜俵給私受米無論錢米從民願收捧事一體分付俾作聊賴之資當該首倡人令師臣請摘發嚴繩久之敎以如是分給便好依此施行至於私受米一款名色雖與移轉有異擔輸之際人畜之俱困何異於移轉且以事體言之體重之公轉旣許捧留反軴之私受從便收捧云者畿伯事未知爲當何厚於公輸之民薄於私受之類乃爾第令從民願爲之從當別遣廉察若有人畜當寒致傷則是道伯使之傷之預令知悉事嚴飭行會大抵有城則不可無民有民則不可無穀誠亦不可缺一而一城之關係小邦畿之懷保大朝家每念畿民常有把總營之意蓋民心成城城不足爲也然未諧於戊戌銳意之時今不必云云此後除非大登之年緣該營困我畿民之事無論常納恒糴決難準例許施廟堂不可不知朝家本意也
정조 11년 · 목
予曰昨日掌務官事誠怪駭矣豈有望筒而不書官名只書姓名者乎提調於本院事無不次知此等事何不照管乎豊之曰此亦臣不察之罪矣予曰金宗建本自猥濫向來交結宰相之習實多可痛而幸而漏網又以渠祖之故得爲掌務官則不思畏謹又有此無前之事豈不可駭乎予於都提調事實有慨然者七十大臣有何餘戀且慕堂以後洪氏卽我國望族則結姻金氏已自不可而於其侄婦一日問訊幾至十次此何擧措中人則如金宗建輩又復結納藥院所屬無嚴之習亦由於都提調有以啓之也豈不可慨且予於慈殿慈宮本第人亦不任用則況於此家乎予之不用戚里之意爲今日廷臣者亦宜對揚而如領敦寧則年位已如此且其子雖非登科殆勝於登科者正宜只知有國不知有他而乃欲倚仗洪樂恒之子婦以爲傍結戚里之計何也蘧白玉行年五十知四十九年之非須以予言一一傳及於領敦寧使之七十而知六十九年之非不亦好乎豊之曰都提調見識固有不逮而豈其本心如此乎予曰予則拯拔自家且是外家宗家故待之自別而自家行事如此自今以後非予所知須使之善爲鑽刺於其侄婦家可矣
정조 11년 · 목
予曰近聞南陽府使上京久留云卽令下送也
정조 11년 · 목
敎曰近以冬候頗溫煖竊幸無絮者或免呼凍之患所所一念未嘗不以溫煖爲慮俄聞有隱隱之響警惕益切修省之方豈可少緩自今日減膳三日
정조 11년 · 강
政院議啓陳勉賜批左承旨趙衍德左副承旨曺允大右副承旨洪仁浩同副承旨南鶴聞
정조 11년 · 목
議啓以爲災異常現於有道之世何也蓋明王敬天愛民罔或少忽而或有一政令之失中天必警之以災使之恐懼轉災爲祥惟我殿下臨御以來政令施措之際或不無致災之端而乃於收藏之月以致轟殷之災上天告警之意豈不諄且切乎伏願益懋實心實政以爲消災迓休之道焉批以言甚切實當留意矣
정조 11년 · 강
領議政金致仁左議政李在恊右議政兪彥鎬上箚陳勉仍乞退賜批
정조 11년 · 목
致仁箚略曰今日之雷作而轟殷非常以臣繞壁之心仰想廈氊之憂顧今治化方隆寧有闕政上致天怒只緣如臣無似久叨匪據大誤國事有相如此亦足召災亟許譴斥以盡消彌之策亦願聖上念古人進步之喩存心於節宣之方加意於問學之工用舍則公而必辨臧否爵賞則愼而恒戒濫侈塞尾閭而爲節之本恢聽納而開來諫之門則轉災爲祥之休可復見矣批以由予否德卿於何有六段嘉謨可作頂鍼卿其安心勿辭視事仍命此批答遣史官傳諭○在恊箚略曰雷發於收藏之節至下減膳之敎噫人事失於下而後天怒見於上今日殿下之事天至矣乃以災警動者豈無所以哉究其本則輔相之不得其人如臣無似忝叨匪據天安得不災異以譴告乎乞賜斥退批以職由否德卿須安心勿辭視事仍命此批答遣史官傳諭○彥鎬箚略曰閉藏之月忽有轟殷之聲懍然而驚不敢知何事可以致災而如臣庸陋置諸百僚之首國家之疵政無大於是災異之生固其宜也亟鐫臣職以答天譴批以首揆批已及之卿須安心勿辭視事仍命此批答遣史官傳諭
정조 11년 · 목
衍德曰玉堂箚子已至經宿尙未承批矣予曰當下批矣衍德曰再明日方物看品何以爲之乎予曰當親臨明日入處所啓辭也
정조 11년 · 강
大司諫李度默上疏辭職仍陳勉賜批
정조 11년 · 목
疏略曰臣於臺閣之任本自不稱自顧慚忸不宜虛縻亟許鐫改惟我殿下一德休明克享天心而迺於陽藏之節有此雷鳴之異丁寧之戒豈無所召也噫朝廷之上黨習漸痼紀綱無振擧之期風俗有渝薄之歎苟求其本惟在殿下一心恐懼雖處獨之時常若遇災之日則庶績咸熙惟殿下懋哉批以所陳當體念卿其勿辭行公
정조 11년 · 강
兩司聯箚陳勉賜批大司憲李致中執義宋銓司諫洪樂淵掌令嚴思憲李尙度持平崔守忱吳翼煥獻納申禹相正言申大尹
정조 11년 · 목
箚略曰今者隱隱之異奚爲而作也夫災變固非治世之所宜有而近來世道波蕩朝象潰裂仁天之示警無怪乎若是惟殿下內而幽獨隱微之際外而政令施措之間莫不以實心行實政則今者之災安知不轉而爲祥耶伏願以盡警省批以所陳當體念矣
정조 11년 · 강
正言金遇國上疏請尹蓍東等罪賜批
정조 11년 · 목
疏略曰昨日之雷隱隱有聲我殿下敬天之誠出於減膳之敎臣忝臺地寧不激感丙丁之間亂逆滔天倫綱墜地我殿下廓揮乾斷元凶巨魁咸伏斧鑕裒成義理文字揭爲海東忠逆之分界夫何近年以來是書置束閣上向之得罪明義者今也騫騰若言其衆論之齊憤而眞贓之莫掩者則尹蓍東是也渠以奴事厚謙伯仲養厚之人力斥扶義之血疏則至曰更觀將來右袒作賊之逆帥則敢謂無故被論言出司直罪關黨與特以大德復廁舊籍旣無自新之跡而遽致汲綆之引乃以滓穢之蹤遂掌銓衡之柄渠若感恩畏法則凡係明義理惟當百倍恒人而韓用中之擧擬寢郞一何無嚴之甚也惟彼保任闌豎沮戲代理之罪編書攸載而其孫之初仕收檢殆若無故蓍東眼中亦有明義乎思之及此寧不痛心至若金鍾正亦以釁累之蹤濫蒙甄錄之恩報效之圖雖不可責之於渠而身帶金吾之長凶人任其逃走晚後發告罪難容於緩忽韓采則島配而鍾正則晏如不可以事久置之也金履成以悌東之侄敢於對策之文拖說明義錄必欲毀是書而後已噫義理不明則天理蔑絕今天之薄示諄復之警亦云晩矣臣謂尹蓍東依前刊改仍施島配之典金鍾正屛諸四裔金履成施以屛裔之典然後人心可定災異可消矣批以都是因機傾軋豈可循例賜批乎
정조 11년 · 목
敎曰傾軋之習敢售今日乎朝家之陶甄一念可透金石金遇國獨不知之乎不知而言之是不畏也知而言之是不信也不畏君命不信王言尙可曰有分義乎重臣尹蓍東金鍾正事一筆句斷下語齪齷似此習氣不欲堪視一筮仕備擬何如是吹覓乎遑遽中無妄何如是驅勒乎至於前校理金履成之對策予所嘉尙而賜批者履成之以此遭彈誠冤矣所慮者相友之流弊所說者往時舞弄言固是理亦然履成有何罪乎且予近觀其人果好之欲用之雖有遇國十輩何拘於湔沸大抵無彼無此無甲無乙人無見枳物無不遂擧一國搢紳大夫咸鑄樂育之中爭造平蕩之城卽予一副當若心血誠也如遇國不率敎者豈可待以言官正言金遇國亟施譴削之典惟今多費辭敎豈或動於一遇國欲定規模先審幾微預杜物我跳踉之漸然後庶得以從欲此意令出入三司之臣知之
정조 11년 · 목
予命有隣曰明日方物看品當以春塘臺爲之物種件記趁早待令事分付郞廳
정조 11년 · 강
命明日方物封裹看品處所以春塘臺爲之
정조 11년 · 강
有政吏曹判書李▣參判金文淳參議李集斗
정조 11년 · 목
敎曰日寒如此金吾保放諸囚刑曹輕囚該房承旨馳往疏放後以啓各營拘留一體放送事分付○政院啓言臣仁浩奉聖敎馳詣義禁府取考囚徒案則保放罪人韓致瑞池雲成犯夜被捉事也竝放送仍詣典獄署取閱囚徒案則御寶僞造罪人六名傳敎罪人四名殺獄罪人十三名結案罪人一名逆賊緣坐罪人一名馬牌偸出罪人二名誣告上典罪人一名印信僞造罪人二名誣人惡逆罪人一名烙印僞造罪人二名御寶僞造干連罪人一名殺獄干連罪人三名印信爲造干連罪人一名俱係重大故竝仍囚輕囚罪人李景春李世同買僞紅牌假稱出身事也金時喆郭載億毆打人物辜限間囚禁事也此與各司罪人一時囚禁有異故一體仍囚敎以竝放
정조 11년 · 강
命釋囚彌縫委折自政院問啓
정조 11년 · 목
刑曹以罪人李景春等放送啓敎以廷臣彌縫之習猶可駭也判堂旣是閣臣則今日擧行其可成說乎五日錄啓時才放旋囚之弊雖不必一一提說而遇寒釋囚旣非不可爲之事則特敎之下不徒不放有此巧匿之擧縱曰郞吏之所爲卿等在近列有此不察之罪京兆之不察猶屬餘事以何意彌縫緣何事不察其委折自政院卽爲問啓於判亞堂且以曹屬言之渠輩蟻蝨之賤若有一分懲畏於今夏處分之後則焉敢有此故犯乎下吏之事不必下敎此則任之堂上幷以此意令政院一體分付
정조 11년 · 강
命刑曹判書吳載純參判洪秀輔越俸
정조 11년 · 목
政院啓言彌縫委折問于刑曹判書吳載純參判洪秀輔則以爲曹內拘留之類一竝放送而其中李弘濟等四名罪名稍重故保授於可信人處而金鍾輔則罪犯甚重不可謂之輕囚果令移囚典獄云矣敎以罪名稍重則移囚典獄可也豈可如是然而越俸姑令退去
정조 11년 · 강
御春塘臺方物封裹看品
정조 11년 · 목
具戎服乘輿出賓陽門由靑陽門詣春塘臺降輿陞座予曰各樣方物入之鄭東敎等奉入予曰閣臣承旨逐條看品如有執頉者盡爲點退可也承旨沈豊之等看品訖乘輿出靑陽門入賓陽門還內
정조 11년 · 강
遞左參贊金魯鎭右參贊尹塾以鄭昌聖徐有寧代之
정조 11년 · 목
議政府啓言今日方物封裹及査對時左參贊金魯鎭身病猝重右參贊尹塾嫌不進無以備員竝姑許遞口傳差出請參坐允之敎以先參坐後謝恩
정조 11년 · 강
召見承旨洪仁浩戶曹判書徐有隣于重熙堂
정조 11년 · 목
予曰京兆吏所莊匿之囚卽是沈能喆之訟隻云沈能喆誰也仁浩曰聞沈履之子也予曰沈能喆誰之壻也注書出去問於都承旨以來趙台榮曰卽申晚之壻云矣予曰晚之姓名豈可肆然回奏所謂申字卽是臣字耶更問於都承旨可也予曰初欲判下於草供矣旣聞晩之女壻之事則豈可自上賜批於此等訟案乎使秋曹堂上出意見更爲監問草記可也雖秋曹旣聞此事何敢泛然看過乎予命有隣曰方物善爲封裹乎有隣曰然矣
정조 11년 · 강
拿漢城主簿尹光柱刑曹正郞柳煥寅
정조 11년 · 목
敎曰近來朝令無論大小自下擧行惟以彌縫爲事已極痛駭而雖以今日輕囚放釋一事言之承宣之承命放送異於本院之囚徒書放況有拘留竝放之特敎則令聞該房査奏之言京兆下輩之極意欺瞞或匿置民家或密置公廨已萬萬駭然刑曹則雖間於京兆之無形然敢以拘留之人保授似此小事朝令不可行乎當該京兆堂上一竝越俸三等入直郞廳爲先汰去令義禁府拿問處之刑曹堂上亦爲越俸一等郞廳拿處下吏令攸司嚴加勘律後草記郞廳之代令該曹口傳差出
정조 11년 · 강
分揀秋曹吏姜道說等定配
정조 11년 · 목
刑曹以本曹書吏姜道說徐敬直崔命純等定配漢城府書吏金禹瑞朴尙淳等姑不得擧行啓敎以旣與自犯匿置有異堂上旣已處分下吏何足責此草記分揀
정조 11년 · 목
敎曰微雷隱隱又發於五日之間至理玄邈雖不敢傅會爲說只就面前人事易曉而易解者求之上下反其所好牴牾難合至於睽乖予所好者寧靖而世則渝激予所好者含弘而世則窄狹如是而安望共濟殷須治能徯志乎上下交則泰不交則否否隔壹鬱下失其道上干于和靜究厥由由予否德仁愛之警告不難曉解在今日修省之方其要莫過於求助咨爾近密三司之臣體予如渴之思如以公亮勵翼之謨補予闕遺其爲益豈比於減常膳之備常例乎等是言也背予所求畢竟爲拒言之歸日前臺批責之以因機傾軋者此也竝須知悉又敎曰若啓若箚徒歸文具承旨玉堂則各陳所懷兩司則旣不詣臺以聯箚捧入近來有謬例同是行公臺諫而或以聯箚或以獨疏甚未安矣此意政院申飭
정조 11년 · 목
予曰大老祠碑文留置內閣宋欽書卽爲出去待下敎來待事分付予曰陳箚玉堂竝來待政院事分付予曰玉堂箚子還給更以所懷書呈而勿用例奪必以俄下傳敎逐條對陳事招致諸玉堂分付
정조 11년 · 목
議啓以爲臣等伏覩我殿下臨御以來治欲底於寧靖德已洽於含弘而惟是拘牽私昵自陷渝激之罪畦畛彼此甘爲狹窄之歸者卽一不率化之徒也特以寧靖之不露聲色含弘之過示包荒馴致近日朝象而睽乖極矣臣等竊以爲明好惡嚴黜陟六字爲今日救弊之方伏願澄省焉批以爾等之言雖十分有槪大體六字陳勉亦好矣當留意
정조 11년 · 강
玉堂以所懷啓賜批副應敎鄭萬始校理李鼎德副校理宋翼孝徐配修修撰李敬五宋民載副修撰趙鎮宅韓用龜
정조 11년 · 목
所懷以爲天心再警於游雷聖念彌切於詢荒至有書進所懷之敎臣等不勝欽頌之至噫上好下從聖人攸訓今日之爻象一反於是此曷故焉今我殿下寬仁太過誅討之義專事鎭安而其弊也堤防漸壞旌別之際一務包容而其流也臧否易混以致言議之渝激而傾軋成風世路之狹窄而偏詖日甚寧不慨惜伏願殿下以明義理正好惡爲今日對症之劑批以日前箚子太草率賜批後原本之留中出於爲爾等之意而今日求助之後意謂悉心對揚又如是草率誠慨然矣
정조 11년 · 강
領議政金致仁左議政李在協右議政兪彥鎬聯箚請譴賜批
정조 11년 · 목
箚略曰今日之雷又何爲而作也上下盡修省之方宜其天心回怒而一之再之轟硜有加是豈無所以然哉古人以置相得失占國之安危今以如臣等庸陋不能少酬我殿下委畀之意此其罪久矣仰請譴何處分批以修省之意已悉於求助之敎卿等安心勿辭視事仍命此批答遣史官傳諭于三大臣
정조 11년 · 강
副修撰趙鎭宅上疏請京兆堂郞削黜竄配賜批
정조 11년 · 목
疏略曰臣以京兆堂郞處分之命竊爲之駭痛也當寒慮囚特許放釋實出聖意則爲有司者固當奉行而乃反委諸下屬恣意欺瞞揆以紀綱萬萬駭惋當該聽理堂上施以削黜之典入直郞廳施以竄配之律特命有司覈得居間人照法重繩批以沈能喆事聞於渠供事屬完伯似與疏中所謂不義之財差殊拒令匿置一款姑未査得當於該曹啓目判下該堂事始旣越法末又干科此等訟官不可尋常處之依施郞官已汰拿勿論
정조 11년 · 강
校理李鼎德上疏乞郡賜批許之
정조 11년 · 강
遞大司憲李致中執義宋銓司諫洪樂淵掌令嚴思憲李尙度持平崔守忱吳翼煥獻納申禹相正言申大尹大司諫李度默以洪檢爲大司憲李思祚爲執義李宗燮朴行淳爲掌令尹九宗曺霖爲持平嚴思晚爲大司諫李殷模爲獻納金鎔李益運爲正言
정조 11년 · 목
敎曰俄下求助之敎豈敢備例而兩司之箚不可但謂冗長又不可但謂草率若曰傳敎未及見云爾則頒布已久職在言責有此孤負不可無警飭之擧當該兩司諸臣一竝遞差諫長之獨不聯名又何意也首創獨疏之謬例以啓僚臺之效嚬而惹鬧以此以彼難免其責行大司諫李度默亦爲遞差又敎曰兩司未差之代前望單子入之
정조 11년 · 강
命濟州牧使李命俊加資
정조 11년 · 목
因濟州畢賑狀啓敎以卿之前後狀辭極甚該詳賙賑始末歷如指掌治績之綜明亦可推知甚可尙也所請亦甚得宜依此施行事回諭○賑恤廳啓言濟州牧使李命俊畢賑加資賞典請令該曹稟處敎以觀於狀辭參以擧行賑政之外治績可知前此回諭屢示褒嘉之意者此也畢賑後加資便成前例何靳於此倅該牧使李命俊加資若此則豐基事必因襲謬足可寬貰原啓目中論罪一款分揀事分付
정조 11년 · 강
命金禹瑞嚴勘朴尙淳放送沈能喆更爲勘罪
정조 11년 · 목
刑曹啓言沈能喆照律定配金禹瑞等請考律嚴勘敎以金禹瑞依啓目施行朴尙淳所犯與刑吏無異放送沈能喆堂疏旣以不義二字爲言者卿等亦必領會國有一分法綱渠焉敢若是以渠所供觀之非不義之物卽完伯沈頤之之物也然以事理推之立石之需不給其兄給其矣處云者甚不成說若非頤之之物必是堂疏所謂不義之物此一段究竟後更爲論理草記勘罪
정조 11년 · 강
命中宮殿進御加減達生敬命依前方五貼更爲製入榻敎也
정조 11년 · 강
許施忠淸前監司金光默泰安稅船護送分定之請
정조 11년 · 목
領議政金致仁啓言忠淸前監司金光默狀啓泰安縣水路絕險臭載最甚以一隻孤舟責三海護送實是行不得之政所斤行營以稅船去來護送不過數十里泰安則爲三百餘里若使行營自黃嶼少進而至蟻項爲西邊七十里指路所斤則自蟻項少進而自萬垈爲北邊八十里指路泰安則爲南邊二百里指路使護送則允令矯捄之道請令廟堂稟旨分付矣當初護送各限其地界故不均莫甚泰安之年年遞倅蓋由於是此不可無變通臣意則依其請許施似好而有難硬斷以奏曾經道臣方入侍請下詢處之敎以曾經道臣及水使各陳所見戶曹判書徐有隣啓言不如仍舊貫之爲經法矣承旨沈豊之啓言臣之淺見與狀啓所達無異矣吏曹參判金文淳啓言如是變通恐不無反爲生弊之慮矣刑曹參判洪秀輔啓言不敢指一仰對矣副司直徐有大啓言旣有地界之定限則其所捄弊反爲移弊之端矣致仁又啓言邑鎭疆界則依前只於水路界限使之護送恐無不可矣敎以地界之如是分定雖有無於前之嫌自此分掌可專該倅數遞之弊亦可矯捄依狀請施行
정조 11년 · 강
命戶曹不足未錢以嶺南除留關西別餉許劃
정조 11년 · 목
戶曹判書徐有隣啓言本曹財力常患不數米不足爲二萬五千石錢不足爲十萬兩目下所需拮据末由米條則嶺南三漕倉除留米限二萬石許劃錢條則關西別餉錢二萬兩木三百同嶺南除留錢一萬兩許劃以爲支用之地而事關錢穀請下詢大臣處之予詢領相金致仁啓言所請未免過多矣嶺南除留米卽戶惠廳同管之需二萬石特令取用關西別餉錢一萬兩木一百同亦爲許劃請繼用副司直李在簡啓言二萬石似太多矣致仁又啓言惠堂所奏亦然依其言以一萬五千石許劃宜矣從之
정조 11년 · 강
命戶曹放料時斗量欠縮預先申飭
정조 11년 · 목
戶曹判書徐有隣啓言今此請得貸用係是軍兵掖隸諸上司各衙門所屬放料之資在前如此之時斗量無節欠縮居多今番放料時如有如前之事則別營軍監所屬自臣曹嚴繩軍兵掖隸及諸上司各衙門所屬隨現發草記重勘之意預先申飭請俾無犯科之弊從之
정조 11년 · 강
遞左參贊鄭昌聖右參贊徐有寧以吳載純宋載經代之
정조 11년 · 목
領議政金致仁啓言明日慕萃館査對政府西壁互相引義不進左參贊鄭昌聖右參贊徐有寧請竝許遞從之敎以前望單子入之待下批牌招
정조 11년 · 강
罷全羅監司沈頤之職
정조 11년 · 목
領議政金致仁啓言爲先山石役送助財力不是異事完營錢之說屢登秋曹文案其在國體不可仍置全羅監司沈頤之請罷職從之
정조 11년 · 강
命二十一日輪臺爲之
정조 11년 · 강
遞校理李鼎德修撰李敬五以金復翼尹光普代之
정조 11년 · 목
政院啓言鼎德敬五謂有情勢陳疏經出請牌招敎以飭敎用人言例亦敢引義乎可謂不曉事體遞差前望單子入之待下批與他玉堂牌招入直
정조 11년 · 강
以李在簡爲刑曹判書
정조 11년 · 목
敎曰刑曹判書前望單子入之待下批牌招察任
정조 11년 · 강
罷前校理李鼎德前修撰李敬五職
정조 11년 · 목
政院啓言李鼎德李敬五處問啓事命下矣問于鼎德等處則以爲求助之下莫效對揚之義草草所懷全昧處義之乖當率爾徑出臣等之罪不知所達云矣敎以雖於大臣批答只以慨然二字爲答則不必上箚引咎亦不必胥命金吾玉堂雖自重焉敢爲此無於古無於例之擧乎至於經出尤萬萬未安此雖小事所關紀綱分義問啓之下對辭極爲矇然當該玉堂爲先罷職
정조 11년 · 강
命首醫金光國汰去勿論
정조 11년 · 목
因戶曹唐藥材貿易別單敎以所謂別香所入必是自內別造香所入也不然則內局豈有別香乎自內別造香元無造出之事丙申以後便同革罷內局之循例啓下於燕貿別單必是金光默所爲自本曹査問該院如果自內別造香則首醫論罪草記○刑曹啓言問于內醫院則以爲別香材料卽芙蓉香衣香所入而元無以別香材料內入之例未知創自何時而取考前後別單則戊戌以加劑香爲名己亥以後連以別香爲名故今亦依例啓下云矣雖與今年創開有異其襲謬之罪在所難免當該首醫金光國令該府拿處別單請改修正敎以如自戊戌創行而今番循例爲之則首醫汰去別單改修正若是久遠之例則首醫勿論依元別單擧行後形止草記
정조 11년 · 강
命金禹瑞定配沈能喆勘放
정조 11년 · 목
刑曹啓言罪人金禹瑞三陟府徒三年定配押送朴尙淳放送沈能喆所供與順昌招辭相符而至於不義之財專事掩諱極爲痛駭請考律遠配允之敎以所謂換錢旣非不義之物卽完伯沈頤之所爲則無論用處之如何名以道伯何不光明輸來稱之曰立石之需買牛買錦興販換送者貽羞聽聞然以不屑之義不欲處分此說旣登於奏御文字亦可謂羞恥事然沈能喆則匿置一款旣無潛囑之跡推以事理亦似未及周旋此專是該堂之罪能喆自本曹參酌照律勘放
정조 11년 · 목
敎曰抄啓文臣親試初二日爲之又因政院啓稟敎以便殿爲之
정조 11년 · 강
兵曹以御史金履成書啓覆啓
정조 11년 · 목
該曹啓言三南暗行御史金履成書啓稟處事命下矣忠淸兵使權䎐城隍盡頹完築是圖慶尙右兵使李延弼軍卒之賑饋城堞之修築誠意可尙慶尙左水使李章漢備說船倉之憂深軫櫓軍之弊爲辭帥臣事體與他自別其餘營將中軍虞侯邊將俱是純褒少無疵毀而旣非卓異之優績別無請賞之可論請姑置之允之
정조 11년 · 강
命光陽縣監姜忱姑勿拿來
정조 11년 · 목
因拿處傳旨敎以此時守令曠官可悶姑勿拿來處分間無敢上來令該道道臣各別詳査可以革弊者卽爲革弊後形止狀聞事分付
정조 11년 · 강
召見拜表參班大臣三使臣于誠正閣判府事徐命善金熤左議政李在協冬至謝恩正使兪彥鎬副使趙瑍書狀官鄭致淳
정조 11년 · 목
命善曰今月已至念日顒望之忱愈切矣予曰今則可謂稍遲而雖在晦初間順娩則幸矣況是老產且早脤達生散故致此遲緩矣命善曰踰朔亦是喜事矣予曰右相今將出疆予心甚悵矣彥鎬曰臣今辭陞不勝耿結矣予曰明年則左相當往乎彥鎬曰似然矣予曰左相何以彌綸而有此金遇國之疏乎命善曰臣等之罪矣予曰儘不成說豈可以筮仕一望之誤擬直驅人於罔測之科乎如有知覺者不必如是說去而至於韓用中反被金判府之害金判府早知擬望之擧似必挽止矣命善曰雖或知之不能挽止在人情亦似無怪矣予曰金遇國地閥最下識見全沒故如是發言以此觀之實爲慨然左相各別董率此後無復有如許之事也在協曰臣何敢董飭庶僚而以疏辭觀之專言明義錄所關事矣予曰麟賊則一轉再轉至于湛滅而後已韓翼謩則知罪知罪爲言故年前復官傳敎有所下敎而今此韓用中卽以金判府之壻致於此矣熤曰若關義理則宜乎見枳矣予曰日昨韓用龜之違牌亦因此事而然乎熤曰似然矣予曰必以此爲引義而韓用中爲幾寸乎在協曰以同生出係爲六寸矣予曰韓用中之今此遭罹亦由金載瓉出外之故耳何不從後筮仕而有此擧乎熤曰未能卽知矣予曰東伯何間欲遞耶熤曰久未相見情私難抑矣予曰向於輪對官入侍見卿兄筋力尙健而廣興守以瓜見遞何不以他閑司相換耶熤曰有難供職矣予命彥鎬曰渡江當在何時耶彥鎬曰似在來念間矣予曰卿今遠行予豈無一字贈耶以此授卿卿其見之彥鎬曰今奉御詩惶感極矣予曰使檢書官齎之諭書筒至郊館可也予曰前已下敎而我國銀子多入彼國每換無用之物亦屬浪費事極怪駭三使臣今方登筵勿貿小說等書册也命善曰此由於譯官輩矣予曰近來士子輩擧稱好唐凡事每倣唐體此害甚於天主等學豈不慨然命善曰果多此弊矣予曰先自卿等嚴飭子弟可也此漸益長實緣國家衰盛之運矣命善曰事極駭然矣予曰明末淸初人文集予不進覽蓋文體浮輕語多凄楚故耳今見時人皆效此體必欲爲垂絕之聲是甚慨然矣熤曰近來士子原文不足故徒知好奇矣予曰場屋取士勿用此等文體好矣僉曰然矣予曰非但有關文運以此推去終至左道之弊不可不一切嚴禁卿等筵退後曉諭申飭始自陞庠勿取此等文體可也熤曰宋朝歐陽修爲知貢擧以致文體日變今若以大司成久任責效則文體庶變矣予曰歐陽修何處得來乎今若不改文體無得決科以此意俾各洞諭予命熤曰近聞有尤菴集印出之事而名以宋子大全云然乎熤曰果聞板本自鄕上來而以至印出云矣予曰此題目在先正爲何如別無妨害耶予曰予於先正早服其義認以師道凡於先正事豈或泛忽而近聞先正文集刊出時題目如此云不知誰所主張而固不知其合當矣自朱子大全之大全二字已非襯題蓋論孟庸學則聖人之言而先儒之所集註故名以章司詩書之名以大全者蓋以三代之政事治謨列國之風謠歌頌故謂之大全以此推之大全云者不但貽累先正先正有知必笑後學之無識夫豈以大全之大字尤有尊於先正之事乎大老祠宣額時初以望寧祠爲請故予改以大老矣熤曰下敎旣如是改亦何難乎予曰何不講究卒以定名耶今若改之反爲貽辱於先正爲卿等慨然也彥鎬曰似難改刊矣予曰老莊之書亦無大全之名何用異端者所不爲乎如有識見者不外予言矣且聞以朝令印出云朝家雖貧豈籍趙判府之廩餘爲此印役耶熤曰持推大老祠命名之例亦賜册名是區區之望矣予曰何可遽爾命名予曰胥叟記言自朝家印出云然乎熤曰此册之刊出雖非朝令自上命名似無妨矣予曰予亦未知何以則爲好而且不可但以全書爲名云奈何仍命三使臣賜耳掩
정조 11년 · 목
予曰朱書節要案册題目不能精寫更爲書入事分付弘文館
정조 11년 · 강
命卿宰侍從罷削人竝敍用
정조 11년 · 목
敎曰卿宰侍從罷散人敍用亞將無以排望云罷削人一體敍用
정조 11년 · 강
重推大司憲洪檢執義李思祚掌令朴行淳
정조 11년 · 목
敎曰前後申飭非爲本儀此亦朝儀不當如是屑越故耳職在糾正之地竝懸頉不進事體所在極爲未安雖於判校押班之時兩司不備則例不得行禮自禮曹具由稟啓然後擧行自是法例以此以彼兩司事不可無飭懸頉兩司一竝從重推考
정조 11년 · 목
敎曰警告若是諄複冞切悚然修省之方無出貶躬不可以應文而闕之自今日減膳三日膳米例捧於每三日初日昨已捧入云在昔先朝有如此之時亦有前日封進條計下廚院之命今番亦遵已例膳米自昨日條計下事分付廚院予則雖以責躬之意不拘已例特減常膳至於大臣引義之箚不必續續爲無於例之例此不但反歸屑越大抵致此警告一則由於否德二則由予否德何有於大臣況日前引箚亦是前例之外今番則須各安心事遣史官傳諭于時原任大臣以示責躬之意
정조 11년 · 강
召見承旨曺允大洪仁浩于誠正閣
정조 11년 · 목
予曰在予修省之道豈嫌箚啓之煩數而但恐敬畏之地反歸瀆屑之科大臣箚如已到院入之不然則使知前例亦使玉堂知之可也在前如此之時只有承宣筵啓之例諸承旨今旣登筵須進讜言以代院議好矣允大等曰朋黨之弊固已病人家國而朋黨之中有邪正救弊之道只在乎人君卞別用舍之如何伏願克盡邪正之卞以爲明好惡嚴黜陟之本焉予曰所奏好矣予曰雷異陳戒三日內則更不爲之之說出於何處乎仁浩曰初無可據文蹟矣予曰三日內之說極爲無稽矣何等警惕之地敢有定恨爲之之事乎自今以後以更勿用三日說之意載之故事亦令玉堂知悉也
정조 11년 · 강
召見承旨洪仁浩兵曹參議柳誼于重熙堂
정조 11년 · 목
予曰昨因局出身病急深夜留門出送此後則闕內入直中有病者預爲出送毋致如昨夜事可矣誼曰局出身多老者故有如此之患矣仁浩曰其中最老者使勿入直似好矣予曰雖勿入直而又不可使之落科須使訓將論理草記擧行可矣予曰自今日集賢門軍士定以十五名他處如有頉則以集賢軍換充可矣且送騎郞申飭總府總府所管諸處如有病者亦令預爲出送之意分付也予曰尹光普之連事違牌何故也仁浩曰似以向來情勢如此矣予曰須申飭使之行公也予曰予每欲以此事言於承旨而未果矣近來政院乏人諳熟凡百無如承旨者故除拜頗頻數而承旨之行動威儀太涉輕率旣非自重之道亦何以爲一院標率乎自今以後須痛改前習規行矩步稍存體貌使他人傍觀者便覺刮目可也舊留之改與不改從後予自有探知之道必須十分着念痛自矯改可也果能改之此於承旨實有大益矣
정조 11년 · 목
承旨洪仁浩啓言副修撰韓用龜飭敎之下終不入來獨自引義事甚未安謮推考從之敎以所謂情勢萬萬無所據況日前所懷聯書之後獨於入直如是逡巡嚴飭追省記入直伊時承宣事極爲駭然屢次飭敎之下惟以不爲不知爲能事爲先從重推考此後擧行又復諉以生疏則當嚴處以懲他承宣以此使之知悉
정조 11년 · 목
平安監司李命植以龍岡縣漕鴨島彼人六名漂到馳啓敎以漂人願從水路還歸云問情後更勿待廟堂知委侯風依願卽爲發送厚給糧未仍令造着襦衣以示朝家撫恤之意發送後形止狀聞事令廟堂郞爲行會
정조 11년 · 목
因義禁府都囚徒敎以尹光柱旣已汰去卽爲放送宋益休李漢一李大永崔夢巖保放
정조 11년 · 목
予曰韓用龜之疏何爲捧入乎仁浩曰以日前聯名之疏爲嫌故謂當一徹遽爾捧入矣予曰日前以渠兄事有所言及於金判府事事當惶感何敢引義以此諭之予曰玉堂較正册子使之輪看事分付其中宋民載以眼病不能較看云然乎仁浩曰然矣